**Rijeka, 16. prosinca 2019.**

**OBJAVA ZA MEDIJE**

***RIJEKA, MOJ GRAD –* KONCERT S POSVETOM GRADU**

*Građani Rijeke i okolice na koncertu Rijeka, moj grad upoznali se s najvažnijim dijelovima programa Rijeke 2020 – Europske prijestolnice kulture i uživali u pravom riječkom rock zvuku u izvedbi Ri-Vala, Leta 3, Turista, Norda i Gerile*

**Na Trgu 128. brigade HV-a** održano je **glazbeno prosinačko druženje *Rijeka, moj grad*** koje su uoči 2020. godine, važne godine za Rijeku, zajednički organizirali **RIJEKA 2020 i Novi list** koji slavi 120. godišnjicu postojanja.

**Rijeka je prvi hrvatski grad koji nosi prestižnu titulu Europske prijestolnice kulture**, a uoči početka 2020. godine ovaj je događaj bio izvanredna prilika **da se građani upoznaju s najvažnijim dijelovima programa** koji će tijekom iduće godine ponuditi više od **600 različitih događanja**.

Uoči ove iznimno važne godine za Rijeku, **okupio se još jednom i Ri-Val**, riječki superband koji je ispjevao pjesmu ***Moj grad***, jednu od najljepših posveta Rijeci. Ri-Valovci su se po prvi puta okupili prije više od 30 godina i glazbom obilježavali trenutke važne za grad, a projekt Europske prijestolnice kulture prepoznali su jednim od takvih trenutaka, i pjesmom su, kako oni to najbolje i znaju, ispjevali posvetu voljenom gradu.

**Premjerno prikazan spot za pjesmu Moj grad**

*„Sretan sam što sam dio generacije koja će svjedočiti tom velikom projektu“*, kaže autor pjesme **Vlado Simcich Vava,** koji je i zaslužan za ponovno okupljanje Ri-Valovaca, osvrćući se na činjenicu da je Rijeka 2020. godine grad nositelj titule Europske prijestolnice kulture.

Koncertno druženje započelo je nastupom benda **Turisti**, nakon kojeg se na pozornicu popeo **Nord**. Oni su zagrijali publiku koja je nakon njihovog nastupa pogledala **kratku video animaciju u kojoj su najavljeni neki od najznačajnijih programa Europske prijestolnice kulture za 2020**, nakon čega je glazbeni program nastavljen uz **Gerilu.**

Premijerno je potom **prikazan spot za pjesmu *Moj grad***, koji je režirao Radislav Jovanov Gonzo, a koji se snimao na brojnim prepoznatljivim riječkim lokacijama. Pravo uzbuđenje uslijedilo je kada je nakon spota pjesmu i uživo izveo **Ri-Val**, okupiravši pozornicu sa svojih *20 izvođača za 2020*. Glazbenu kulminaciju večeri označava **Let 3** koji u jednosatnom nastupu izvodi presjek svojih najboljih pjesama.

**Zastave za građane koji pripadaju Rijeci – Luci različitosti**

**Građanima su na koncertu podijeljene i zastave Europske prijestolnice kulture**, simboli kojima će tijekom 2020. godine biti obilježen grad. Zastave su dijelili volonteri projekta Europske prijestolnice kulture kojima su se pridružili i riječki gradonačelnik **Vojko Obersnel**, direktorica RIJEKE 2020 **Emina Višnić** i predsjednica uprave Novog lista, **Ankica Kruljac**.

**Svi prisutni pozvani su da zastave izvjese na svoje prozore, balkone, vidljiva mjesta na kojima žele iskazati svoju pripadnost Rijeci – Luci različitosti** koja se tijekom iduće godine Europi predstavlja kao **otvoren i moderan grad**, koji njeguje vrijednosti prihvaćanja, solidarnosti i slobode. Ili, kako i pjesma *Moj grad* kaže o Rijeci: „Tu nema zidova prema drugima i otvoreno srce s ulice se uvijek čuje“.

Osim zastava, **građanima su podijeljene i informativne brošure o EPK projektu s najvažnijim dijelovima programa za 2020.**, a **Novi list** je povodom slavlja svog velikog 120. rođendana **prisutnima podijelio nekoliko stotina primjeraka reizdanja prvog broja Novog lista**, koji je na četiri stranice objavljen 2. siječnja 1900. godine.

**Svi pozvani na otvorenje Europske prijestolnice kulture 1. veljače 2020.**

Kao što je već poznato, **godina nošenja titule Europske prijestolnice kulture** **u Rijeci započinje 1. veljače 2020.** i to svečanim otvorenjem u riječkoj luci na koje su večeras s koncertne pozornice pozvani svi posjetitelji. Nakon otvorenja na samom početku veljače, a tijekom čitave 2020. Rijeku i riječku okolicu očekuje šarolik i dinamičan kulturno umjetnički program u kojem će svatko moći pronaći nešto za sebe.

**Upućene zahvale i dodatni pozivi volonterima**

Također, na večerašnjem je koncertu istaknuta uloga i važnost volontera u projektu Europske prijestolnice kulture kojima je upućena glasna zahvala, ali i poziv svima onima koji žele volontirati da se u projekt uključe prijavom putem web stranice Rijeke 2020.

**Svi koji su večeras uživali u riječkom rock zvuku, ali i svi stanovnici Rijeke i njene okolice koji su do sad uključeni u projekt Europske prijestolnice kulture, dokazuju da smjerno gledaju u budućnost ne zaboravljajući ni sve one vrijednosti koje ih čine različitima i koje ih u različitostima – čvrsto povezuju.**

Unaprijed zahvaljujem na objavi i srdačno Vas pozdravljam.

**Rijeka 2020**

Odnosi s medijima - Nela Simić

[nela.simic@rijeka2020.eu](mailto:nela.simic@rijeka2020.eu), M. 092 188 4118